Občinski svet Občine Kamnik podeljuje Mileni Erbežnik Klanšek srebrno priznanje Občine Kamnik za delovanje v okviru Društva Tun´ški glas in dolgoletno uredništvo glasila Tunški glas, ki širita prepoznavnost Tunjic.  
Glasilo Tunški glas praznuje tridesetletnico izhajanja. Od leta 2010 ga kot glavna urednica ureja Milena Erbežnik Klanšek ob podpori članov uredniškega odbora: Marjete Žebovec, Barbare Klanšek, Ivana Nograška, Justina Klanška, Mojce Stele Jeglič, Urbana Nograška, Tilna Vrhovnika, Maje Vrhovnik in Petre Zupan. Glasilo izide ob koncu leta in ga prejme vsako gospodinjstvo brezplačno. Spodbuda za njegov nastanek je bila knjiga Toneta Palčiča Tunjice, ki je izšla leta 1995. Pri njenem nastanku je sodeloval tudi raziskovalec in odličen poznavalec tunjiške preteklosti in tunjiški kronist Ivan Nograšek.
Milena Erbežnik Klanšek kot predsednica vodi Društvo Tun´ški glas, ki je bilo ustanovljeno leta 2013. Osnovna naloga društva je izdaja glasila Tunški glas in organizacija različnih prireditev. Tunški glas je vsako leto obsežnejši in kakovostnejši. Pri izbiri in oblikovanju vsebine sodelujejo mladi in starejši, izobraženi in preprosti ljudje. Revijo z veseljem berejo domačinke in domačini kot tudi drugi zunaj Tunjic in celo v tujini. Tunški glas prikazuje življenje Tunjičank in Tunjičanov, predstavlja uspešne in zanimive krajanke in krajane, pomembne dogodke, kot so življenjske obletnice, obletnice porok, gospodarske uspehe, dosežke društev, športne in druge prireditve, ki jih pripravljajo svet krajevne skupnosti in društva. Posebej je poudarjena ustvarjalnost ljudi. Objavlja potopise s potovanj po domovini in daljnih krajih, pesmi ter spise šolark in šolarjev. V zadnjih letih je bila velika pozornost namenjena srečevanju z izseljenci, praznovanjem, poimenovanju domačij – starih in novejših – ter zapisovanju imen zemljišč – ledinskih imen.
Društvo Tun´ški glas se je leta 2014 osredotočilo na mlade s prireditvami na temo krepitve samopodobe mladega človeka, leta 2016 s prireditvami na temo medgeneracijskega povezovanja in izražanja kreativnosti mladih v lokalnem okolju, v avgustu 2017 so priredili Tunjiško pravljično raziskovanje in Tunjiške igre brez meja, ki so se osredotočale na vsakodnevno življenje kmeta in njegove družine ter na ravnovesje med delom na kmetiji in prostim časom. Leta 2025 pa je potekalo več prireditev: Tunjiški pomladni semenj, Naše korenine, Z glasbo v poletje s tunjiškimi glasbeniki, Čar kresne noči in Kako so Kranjci postali Slovenci.
[bookmark: _GoBack]V sodelovanju s Knjižnico Franceta Balantiča Kamnik so pripravili pohod Tunjiška literarna transverzala – po Steletovi poti, na katerem so predstavili Birtovo domačijo, kjer se je rodil evropsko priznani umetnostni zgodovinar dr. France Stele, in prebrali nekaj njegovih zgodb. Ogledali so si tudi cerkev sv. Ane, o kateri so leta 2019 pripravili in izdali vsebinsko obnovljeno knjigo Baročna lepotica na Bukovem griču. Veliko pozornosti posvečajo naravni in kulturni dediščini: vodnim izvirom, studencem, starim domačijam, njihovim lastnikom, domačim imenom in zgodovini. V Tunškem glasu je bila objavljena pregledna karta potokov in potočkov, ledinskih imen in domačih imen domačij. Zelo pomembne so stare fotografije, ki pričajo o življenju v preteklosti. Na koncu pa so s kratkimi noticami in fotografijo predstavljene Tunjičanke in Tunjičani, ki so umrli v preteklem letu.
Dejavnost Društva Tun´ški glas ni vezana le na domači kraj. S pomembnimi gosti od drugod, kot sta bila dr. Karel Gržan in pesnik Tone Kuntner, odpirajo tudi širše poglede na Slovenijo in svet. 
Društvo Tun´ški glas in glasilo, ki ga izdaja društvo, pričata o delovnih ljudeh, ki imajo radi svoj kraj. Prizadevajo si, da bi sedanjost in preteklost Tunjic dobro poznali doma in tudi širše. Gonilna sila vseh teh dejavnosti pa je Milena Erbežnik Klanšek.


Občinski svet Občine Kamnik podeljuje Mileni Erbežnik Klanšek srebrno priznanje Občine Kamnik za delovanje v okviru Društva Tun’ški glas in dolgoletno uredništvo glasila Tunški glas, ki širita prepoznavnost Tunjic.  
Tunški glas praznuje tridesetletnico izhajanja. Milena Erbežnik Klanšek je glavna urednica glasila od leta 2010, poleg tega pa predsednica Društva Tun´ški glas, ki je bilo ustanovljeno leta 2013. Osnovna naloga društva je redno letno izdajanje glasila Tunški glas in organizacija različnih prireditev, oboje z bogato vsebino. Tunški glas je vsako leto obsežnejši in kakovostnejši, pri njegovi pripravi pa sodelujejo mladi in starejši, izobraženi in preprosti ljudje, zato ni presenetljivo, da ga z veseljem berejo domačinke in domačini kot tudi drugi zunaj Tunjic in celo v tujini. 
Društvo Tun´ški glas poleg izdajanja glasila pripravlja različne prireditve: za mlade, z medgeneracijsko noto, z lokalno obarvano vsebino ter poudarkom na naravni in kulturni dediščini. 
Z vsemi temi dejavnostmi se obujajo spomini na nekdanji način življenja in pomembne ljudi, spodbuja pripadnost kraju in domovini Sloveniji, utrjuje zavest, da je za prijetno sobivanje in urejeno naselje potrebno sodelovanje vseh prebivalk in prebivalcev, goji in poudarja ponos, da tu živijo delovni in ustvarjalni ljudje. Gonilna sila vseh teh dejavnosti pa je Milena Erbežnik Klanšek.
